CELEX: 32008R1022
Language: mt
Date: 2008-10-17 00:00:00
Title: Regolament tal-Kummissjoni (KE) Nru 1022/2008 tas- 17 ta’ Ottubru 2008 li jemenda r-Regolament (KE) Nru 2074/2005 fir-rigward tal-limiti ta' nitroġenu bażiku volatili totali (TVB-N) Test b’relevanza għaż-ŻEE

18.10.2008   
            
            
               MT
            
            
               Il-Ġurnal Uffiċjali ta’ l-Unjoni Ewropea
            
            
               L 277/18
            
         REGOLAMENT TAL-KUMMISSJONI (KE) Nru 1022/2008
   tas-17 ta’ Ottubru 2008
   li jemenda r-Regolament (KE) Nru 2074/2005 fir-rigward tal-limiti ta' nitroġenu bażiku volatili totali (TVB-N)
   (Test b’relevanza għaż-ŻEE)
   IL-KUMMISSJONI TAL-KOMUNITAJIET EWROPEJ,
   Wara li kkunsidrat it-Trattat li jistabbilixxi l-Komunità Ewropea,
   Wara li kkunsidrat ir-Regolament (KE) Nru 853/2004 tal-Parlament Ewropew u tal-Kunsill tad-29 ta’ April 2004 li jistabbilixi ċerti regoli speċifiċi ta' iġjene għall-ikel li joriġina mill-annimali (1), u b’mod partikolari l-Artikolu 11(9) tiegħu,
   Billi:
   
               (1)
            
            
               It-Taqsima VIII tal-Anness III tar-Regolament (KE) Nru 853/2004 jistipula li operaturi tal-industrija tal-ikel iridu jwettqu kontrolli speċifiċi biex ma jħallux li jitqiegħdu fis-suq prodotti tas-sajd li ma jkunux adatti għall-konsum mill-bniedem. Dawk il-kontrolli jinkludu l-limiti tan-nitroġenu bażiku volatili totali (TVB-N), li m'għandhomx jinqabżu.
            
         
               (2)
            
            
               Il-Kapitolu I tat-Taqsima II tal-Anness II tar-Regolament tal-Kummissjoni (KE) Nru 2074/2005 tal-5 ta’ Diċembru 2005 li jistipula l-miżuri ta’ implimentazzjoni għal ċerti prodotti skond ir-Regolament (KE) Nru 853/2004 tal-Parlament Ewropew u tal-Kunsill u għall-organizzazzjoni tal-kontrolli uffiċjali skond ir-Regolament (KE) Nru 854/2004 tal-Parlament Ewropew u tal-Kunsill u r-Regolament (KE) Nru 882/2004 tal-Parlament Ewropew u tal-Kunsill, li jidderoga mir-Regolament (KE) Nru 852/2004 tal-Parlament Ewropew u tal-Kunsill u jemenda ir-Regolamenti (KE) Nru 853/2004 u (KE) Nru 854/2004 (2) jistipula l-limiti TVB-N għal ċerti kategoriji ta' prodotti tas-sajd u l-metodi ta' analiżi li jridu jintużaw.
            
         
               (3)
            
            
               Skond l-Anness III tar-Regolament (KE) Nru 853/2004, meta bastimenti li ma kinux imfassla jew mgħammra biex jippriservaw prodotti tas-sajd friski għal aktar minn 24 siegħa jħottu fuq l-art dak li jkunu qabdu, il-prodotti tas-sajd friski jridu jitkessħu kemm jista' jkun malajr wara li jitniżżlu fl-art u jinħażnu fit-temperatura li fiha jinħall is-silġ.
            
         
               (4)
            
            
               Madankollu, meta prodotti sħaħ tas-sajd ġejjin minn bastimenti bħal dawn jintużaw direttament fil-preparazzjoni ta' żejt tal-ħuta għall-konsum mill-bniedem, il-materja prima tista' tiġi pproċessata sa 36 siegħa mingħajr tkessiħ wara l-qabda jew t-tagħbija fuq il-bastiment, sakemm il-prodotti tas-sajd jibqgħu jilħqu l-kriterji tal-freskezza.
            
         
               (5)
            
            
               Għalhekk huwa xieraq li jitniżżel limitu TVB-N ġenerali li ma għandux jinqabeż fl-ispeċi ta' ħut użati għall-produzzjoni diretta ta' żejt tal-ħuta għall-konsum mill-bniedem, meta tintuża dik il-possibilità.
            
         
               (6)
            
            
               Minħabba l-varjazzjoni bejn l-ispeċi, jista' jkun xieraq ukoll li jiġu stipulati limiti TVB-N għal ċerti speċi. Sakemm issir l-armonizzazzjoni fil-livell Komunitarju ta' dawk il-limiti TVB-N ogħla, l-Istati Membri għandhom jitħallew japplikaw limiti nazzjonali għal ċerti speċi, sakemm il-ħut jibqgħu jissodisfaw il-kriterji tal-freskezza.
            
         
               (7)
            
            
               Ir-Regolament (KE) Nru 2074/2005 għandu għalhekk ikun emendat skond dan.
            
         
               (8)
            
            
               Il-miżuri stipulati f'dan ir-Regolament huma skond l-opinjoni tal-Kumitat Permanenti għall-Katina Alimentari u s-Saħħa tal-Annimali,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 2074/2005 huwa emendat skond l-Anness ta’ dan ir-Regolament.
   Artikolu 2
   Dan ir-Regolament għandu jidħol fis-seħħ fl-għaxar jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, 17 ta’ Ottubru 2008.
      
         
            Għall-Kummissjoni
         
         Androulla VASSILIOU
         
            Membru tal-Kummissjoni
         
      
   
   
      (1)  ĠU L 139, 30.4.2004, p. 55.
   
      (2)  ĠU L 338, 22.12.2005, p. 27.
   
      ANNESS
      Fil-Kapitolu I tat-Taqsima II tal-Anness II tar-Regolament (KE) Nru 2074/2005, il-punt 1 jinbidel b'dan li ġej:
      
         
                     “1.
                  
                  
                     Prodotti tas-sajd mhux ipproċessati għandhom jitqiesu bħala mhux tajbin għall-konsum mill-bniedem meta l-valutazzjoni organoleptika tkun qajmet dubji dwar kemm dawn huma friski u l-verifiki kimiċi juru li l-limiti ta' TVB-N li ġejjin inqabżu:
                     
                                 (a)
                              
                              
                                 25 mg ta' nitroġenu/100 g ta' laħam għall-ispeċi msemmija fil-punt 1 tal-Kapitolu II;
                              
                           
                                 (b)
                              
                              
                                 30 mg ta' nitroġenu/100 g ta' laħam għall-ispeċi msemmija fil-punt 2 tal-Kapitolu II;
                              
                           
                                 (c)
                              
                              
                                 35 mg ta' nitroġenu/100 g ta' laħam għall-ispeċi msemmija fil-punt 3 tal-Kapitolu II;
                              
                           
                                 (d)
                              
                              
                                 60 mg ta' nitroġenu/100 g ta' prodotti tas-sajd sħaħ użati direttament għall-preparazzjoni taż-żejt tal-ħuta għall-konsum mill-bniedem kif imsemmi fit-tieni sottoparagrafu tal-Parti B(1) tal-Kapitolu IV tat-Taqsima VIII tal-Anness III tar-Regolament (KE) Nru 853/2004; madankollu, meta l-materja prima tikkonforma mal-punti (a), (b) u (c) tal-Parti B(1) ta' dak il-Kapitolu, l-Istati Membri jistgħu jistabbilixxu limiti f'livell ogħla għal ċerti speċi sakemm tiġi stabbilita leġiżlazzjoni Komunitarja speċifika.
                              
                           Il-metodu ta' referenza li jrid jintuża għall-verifikazzjoni tal-limiti TVB-N jinvolvi d-distillazzjoni ta' estratt deproteinizzat permezz ta' aċtu perkloriku kif stabbilit fil-Kapitolu III.”